Siunnersuummut nassuiaatit

**Nassuiaatit nalinginnaasut**

**1. Aallaqqaasiut**

Siunnersuutip imarai digitalimik kiffartuussisarfikkoortumik attaveqarnermik suliaqartup paasissutissiinissamut pisussaaffia kiisalu nioqqutissanik kiffartuussinernillu nioqquteqartup kiisalu tigusisup akornanni akissarsiat. Siunnersuut avitseqatigiilluni aningaasaqarnerup iluani akileraarutinik eqqortumik akiliisarnissap nukittorsarnissaanut kissaateqarnermik takutitsivoq. Illuummik attartortitsineq siunnersuummut ilaanngilaq, immikkoortoq tamanna inatsimmi § 33 g-mi aalajangersarneqareermat.

Avitseqatigiilluni aningaasaqarneq pillugu suliassaqarfik sukkasuumik ineriartorfiuvoq. Avitseqatigiilluni aningaasaqarneq aningaasaqarnermi avitseqatigiinnernik arlalinnik, tassani inuup pigisani nalilik, allanut akiliisitsilluni atukkiussisarneranik isumaqarpoq.

Arlalitsigut nioqquteqartup kiisalu pisisartup akornanni attaveqatigiinneq allamit pingajuusumit ingerlanneqartarpoq, digitaliusumik attaveqarfimmik atugassiisumit. Pisisaroq inuinnaasinnaavoq imaluunniit suliffeqarfiusinnaalluni.

Avitseqatigiilluni aningaasaqarnermi suliaqartut arlalippassuartigut niuerfinni, aamma nalinginnaasumik kiisalu professionaliusumik suliaqartut suliaqarfiini suliaqartarput. Taamaasilluni akileraartarnikkut assigiinngissuteqartoqanngilaq nioqquteqartunik digitaliusumik attaveqarfik aqqutigalugu attartuititsisartut/tuniniaasartut imaluunniit nioqquteqartartut niuertarfiit assigisaalluunniit aqqutigalugit attartuititsisartut/tuniniaasartut akornanni.

Avitseqatigiilluni aningaasaqarnermi sammisat nalinginnaasumik akileraartarnermut malittarisassanut ilaapput. Digitaliusumik attaveqarfik aqqutigalugu attartortitsisoq imaluunniit tunisisoq akileraartartut allat assigalugit nammineq isertitat pillugit paasissutissanik eqqortunik tamakkiisunillu akileraartarnermut ingerlatsivimmut tunniussisassaaq. Akileraartussaatitaasuttaaq akileraartarnermut ingerlatsivimmut, ukiumoortumik nammineq nalunaarsuinermut atatillugu paasissutissiissutigissavai isertitani akileraaruteqaataasussaasut.

Paasissutissanut, akileraartarnermut ingerlatsiviup akileraartussaatitaasunit tigusartagaannut ilanngullugit, akileraartarnermut ingerlatsiviup ukiut tamaasa aamma allamit pingajuusumit paasissutissanik pisarput. Akileraaruserinermik ingerlatsineq pillugu Inatsisartut inatsisaanni kapitali 6-imi malittarisassat imaraat, allat pingajuusut arlallit peqquneqaratik innuttaasunut allanut kiisalu suliffeqarfiit akileraarutitigut atorfeqartitsineri pillugit isumaqartunik akileraartarnermut ingerlatsivimmut paasissutissanik tunniussisassasut. Ilaatigut sulisitsisut sulisut pillugit paasissutissanik arlalinnik akileraartarnermut ingerlatsivimmut tunniussisarput, soorlu aningaaseriviit sullitatik pillugit paasissutissanik tunniussisartut. Tamatuma saniatigut akileraartarnermut ingerlatsiviup periarfissaraa, akileraartussaatitaasup akileraartussaatitaanini naammassisimaneraa pillugu nakkutilliinermi allanit pingajuusunit paasissutissanik aallersinnaaneq.

Avitseqatigiilluni aningaasaqarnermi nalinginnaasumik inuinnaat, immikkoortumi suliaqarfimmi iluanni akileraartarnermut malittarisassat pillugit killilimmik ilisimasaqartarput. Amerlasuunut suliffiup nalinginnaasup il.il. saniatigut suliaqarneq pineqartarpoq. Allanut suliaq aningaasarsiutitut annertussuseqartumut qanissinnaasarpoq. Tuniniaasup aamma pisisartup akornanni attaveqaataasumut kiisalu illua-tungeriit akornanni akiliutinik suliaqartartup ukiumoortumik paasissutissanik pisariaqartunik akileraartarnermut ingerlatsivimmut nalunaaruteqartarnissaanut pisussaaffilerneqarneranik akileraartarnermi inissiinerit kukkuneqartut pilernissaannut aarlerinaat annikillisinneqassaaq, soorlu aamma qulakkeerneqassasoq sammisat assigiissaartut assigiimmik akileraarusersorneqartarnissaat. Nalunaaruteqarnissamut pisussaaffik aamma akileraartussaatitaasumut akileraarnissamut oqilisaaqataassaaq.

**2. Siunnersuummi immikkoortut pingaarnerit**

Siunnersuutigineqarpoq, digitalimik kiffartuussisarfikkoortumik nioqqutissanik sullissinernillu ingerlatitseqqiisartoq, suut ingerlateqqinneqarsimanersut kiisalu tigusisup akissarsiai pillugit paasissutissanik akileraartarnermut ingerlatsivimmut tunniussisassasoq.

Nalunaaruteqarnissamut pisussaaffik siunnersuutigineqarpoq allanut pingajuusunut, nuussinerit naammassineqarsimaneranik paasissutissaateqartunut killilerneqassasoq, matuma ataani kiffartuussinerup imarisaa pillugu kiisalu akissarsiamik akiliineq pillugu paasissutissanik imaqartumik.

Siunnersuummut ilaapput digitalimik kiffartuussisarfiit, nioqquteqartup kiisalu pisisartup akornanni attaveqatigiinnermik ingerlatitseqqiisartut kiisalu nioqqutinik kiffartuussinernillu akiliinernik ingerlatitseqqiisartut. Nalunaaruteqarnissamut pisussaaffik pisuni atuuppoq, ingerlatitseqqinneq nioqquteqartup A-p aamma pisisartup B-p akornanni attaveqarnermik kiisalu B-p A-mut akiliineranik imaqarsimappat. Nalunaaruteqarnissamut pisussaaffik aamma pisuni atuuppoq, ingerlatitseqqiineq nioqquteqartup A-p aamma pisisartup B-p akornanni attaveqatigiinnermik imaqarsimappat kiisalu B nioqqummut imaluunniit kiffartuussinermut tunniunneqartumut C-mut akiliisimappat.

Siunnersuummut pisut ilaanngillat, digitalimik kiffartuussinerup akiliinerit ingerlateqqissimanngippagit. Allagarsiiviit elektroniskiusut taamaattumik nalunaaruteqarnissamut pisussaaffimmut ilaanngillat, illua-tungeriit akornanni akiliinerit ingerlateqqissimanngippagit.

Kiffartuussisarfikkoortut Kalaallit Nunaanni angerlarsimaffeqanngitsut nalunaaruteqarnissamut pisussaaffimmut ilaanngillat, Kalaallit Nunaanni inatsisit suliffeqarfinnut Kalaallit Nunaata avataani angerlarsimaffilinnut atuutsinneqarnissaat tamatumani periarfissaanngimmat. OECD-mili maannakkut isumaliutersuutigineqarpoq nunat akornanni paasissutissat taamaattut agguaanneqartarnissaat pillugit nunani tamalaani suleqatigiinnerup annertusarnissaa.

Siunnersuutip ataatsimut akileraarnissamut pisussaasumut kiisalu akileraartarnermik ingerlatsivimmut akileraaruteqartarnerup pitsaanerusumik ingerlanissaanut qulakkeerinneqataassaaq. Peqatigitillugu assigiimmik sullissinermut, unammilleqatigiinnermi atugassarititaasunik naligiinnerusunik tapersersueqataassaaq kiisalu akileraannginnissamut pinaveersaartitsinermut sunneeqataassalluni. Siunnersuutip taamaasilluni qulakkiissavaa, nioqqutissianik pineqartunik nalinginnaasumik tuniniaasartut digitalimik kiffartuussisarfinnut unammillernermi ajornerusumik inissinnginnissaat.

Siunnersuutip nassatarissanngilaa akileraartussaatitaasunut akileraartussaatitaaneq annertunerusoq. Akileraartarnermut ingerlatsiviup nalilerpagu, isertitat akileraaruteqaataasussaanngitsut pineqartut, assersuutigalugu akileraaruteqartussaasup nammineerluni pigisaminik tunisinera, tak. aningaasarsianit akileraarutit pillugit inatsimmi § 34, nr. 2, isertitat akileraartussaatitaanermut ilaassanngillat, nalunaartussaatitaanermut pisussaaffimmik ilaagaluarpataluunniit.

|  |
| --- |
| **Inatsisissatut siunnersuut inatsimmut atuuttumut sanilliullugu** |
| *Oqaaseqaat atuuttoq* | *Inatsisissatut siunnersuut* |
|  | **§ 1**Akileraaruserinermik ingerlatsineq pillugu Inatsisartut inatsisaanni nr. 11, 2. november 2006-imeersumi, kingullermik Inatsisartut inatsisaanni nr. 12, 1. december 2021-mi allanngortinneqartumi, tulliuttut allannguutigineqarput: |
|  | 1. *§ 33 f-ip* kingorna ilanngunneqassaaq:

 ”**§ 33 g.** Digitalimik kiffartuussisarfikkoortumik tuniniaasartut kiisalu pisisartut akornanni attaveqartitsisoq, akileraarutissat annertussusilernissaannut atugassanik ukiut tamaasa kaammattorneqarani akileraartarnermut ingerlatsivimmut sullissinerup imarisai pillugit paasissutissiissaaq, matuma ataani ateq, najugaq, akissarsianik, nioqqummik imaluunniit kiffartuussinermik tigusisup CPR-ia imaluunniit CPR-nr.-a, akissarsiat ingerlateqqinneqartut annertussusaa kiisalu kontonormu, akissarsiat ikineqarfiat il.il. pillugit paasissutissat. *Imm. 2.* Imm. 1 atuutissanngilaq, nioqqutinik imaluunniit kiffartuussinernik sullissisoq taxacentraliuppat imaluunniit suliffeqarfik allaappat, sullissinermut atatillugu nammineq ateq imaluunniit nammineq aningaasartuutigalugu angallassinermik suliaqartartoq. *Imm. 3.*  Naalakkersuisut imm. 1 aamma 2 naapertorlugu paasissutissanik tunniussineq pillugu malittarisassanik sukumiinerusunik aalajangersaasinnaapput.” |
|  | **§ 2**Inatsisartut inatsisaat ulloq 1. januar 2023 atuutilissaaq. |

**3. Pisortanut aningaasaqarnikkut allaffissornikkullu kinguneqaatissat**

Siunnersuut akileraaruserinermi suliaqarnermik pitsaanerusumik qulakkeerinnissaaq. Allamit pingajuusumit nalunaarutiginninnerit pisuni amerlasuuni nalunaarutiginninnermik qaffasinnerusumik eqquutsitsinermik kiisalu pitsaassutsimik pitsaanerusumik kinguneqassapput.

Paasissutissiinissamut pisussaaffik nutaaq aaqqiissummik eqqussinermut atatillugu aningaasartuutinik amerlanerusunik nassataqassasoq missingerneqarpoq, matuma ataani edb-systeminik pioreersunik tulluarsaanermi kiisalu, pingaartumik eqqussinermi paasissutissat tiguneqartut pitsaassusaasa qulakkeernissaannut atatillugu. Nalunaarutiginninnermili qaffasinnerusumik eqqortitsineq kiisalu pitsaassutsip pitsanngoriarneranik ullumikkut akileraarusiisarnermut atatillugu iluaqutissanik atorneqartartunik amerlanerusunik atorunnaarsitsissasoq naatsorsuutigineqarpoq.

Akileraarutinit isertitassatut qaffariarnissat naatsorsuutigisat, ukiuni tulliuttuni akileraarutinik akiliinissanik aalajangiineroreersuni nalornissutigineqartut iluanni ilaareerput. 2023-mut siumullu akileraarutinit isertitassatut missingiutaareersut allanngortinneqarnissaat pisariaqartutut isigineqanngilaq.

Paasissutissiinissamut pisussaaffinnut nutaanut atatillugu aningaasartuutaanerusut, matuma ataani edb-systeminik pioreersunik tulluarsaaneq kiisalu pingaartumik eqqussinermi paasissutissat tiguneqartut pitsaassusaannik qulakkeerinninnissamut atatillugu, 2023-mut kiisalu 2024-mut akissarsiatigut 250.000 kr.-it, kiisalu Akileraartarnermut Aqutsisoqarfimmut IT-kkut aningaasartuutaanerusutigut 250.000 kr.-inik amerlassuseqassasut naatsorsuutigineqarput. Aningaasartuutaanerusut taakku, inatsisissatut siunnersuut una akuersissutigineqassappat, AIS 2023-p pingajussaaneerneqannginnerani allannguutissatut siunnersuutitut suliarineqassapput.

**4. Inuussutissarsiornermut aningaasaqarnikkut allaffissornikkullu kinguneqaatissat**

Digitalimik kiffartuussisarfiit paasissutissiinissamut pisussaaffiat pillugu siunnersuut, nioqquteqartut aamma akissarsiat pillugit paasissutissanik uppernarsaanermut aallernermullu kiisalu akileraartarnermut ingerlatsivimmut nalunaaruteqartarnermut atatillugu allaffissornermut aningaasartuutit amerlinerinnik nassataqassasoq naatsorsuutigineqarpoq. Aningaasartuutini apeqqutaassapput paasissutissat suut kiffartuussisut maannakkut tigusarneraat.

**5. Avatangiisinut, pinngortitamut innutaasullu peqqissusaannut kinguneqaatissat**

Siunnersuut avatangiisinut, pinngortitamut innutaasullu peqqissusaannut kinguneqaateqassanngilaq.

**6. Innuttaasunut kinguneqaatissat**

Digitalimik kiffartuussisarfiit paasissutissiinissamut pisussaaffiat pillugu siunnersuut eqqornerusumik akileraarutinik akiliisarnissamut qulakkeerinneqataassaaq.

Paasissutissat aaneqartut siunissami nammineq nalunaarsuivimmi naqitereersimasassapput, tamanna akileraartussaatitaasumut akileraarutinik isumaginninnermi ajornaallisaataassasoq naatsorsuutigineqarpoq, kiisalu akileraarutinik eqqornerusumik akiliisarnissamik qulakkeerinnissalluni.

Siunnersuut innuttaasunut allaffissornikkut kinguneqaateqassanngilaq.

**7. Kinguneqaatissat allat pingaarutillit**

Siunnersuut allanik pingaarutilinnik kinguneqaateqassanngilaq.

**8. Oqartussaasunut, kattuffinnut il.il. tusarniaaneq**

Siunnersuut piffissami xx. xxxx 2022-mit xx. xxxx 2022-mut ukunani tusarniaassutigineqarpoq: Avannaata Kommunia, Kommuneqarfik Sermersooq, Kommune Qeqertalik, Qeqqata Kommunia, Kommune Kujalleq, Grønlandske Advokater, SIK, GE, Grønlands Erhverv, NUSUKA, GrønlandsBanken, BankNordik, ASG, IMAK, Naalakkersuisut Siulittaasuata Naalakkersuisoqarfia, Inuussutissarsiornermut Niuernermullu Naalakkersuisoqarfik, Aalisarnermut Piniarnermullu Naalakkersuisoqarfik, Isumaginninnermut Suliffeqarnermullu Naalakkersuisoqarfik, Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik, Peqqissutsimut Naalakkersuisoqarfik, Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfik, Ineqarnermut, Attaveqaasersuutinut Naligiissitaanermullu Naalakkersuisoqarfik, Aatsitassanut Inatsisillu Atuutsinneqarnerannut Naalakkersuisoqarfik aamma Meeqqanut, Inuusuttunut Ilaqutariinnullu Naalakkersuisoqarfik.

Siunnersuutittaaq Naalakkersuisut tusarniaavianni saqqumisinneqarnikuuvoq www.naalakkersuisut.gl.

Tusarniaanerup naanerani ukunannga tusarniaanermi akissutinik tigusaqartoqarpoq …..

Tusarniaanermi akissutit oqaaseqarnissamut pissutissiinngillat.

….. tusarniaanerminni oqaaseqaatigaat …..

**Siunnersuummi aalajangersakkanut ataasiakkaanut oqaaseqaatit**

*§ 1-imut*

Nr. 1-imut

Imm. 1-imut

Imm. 1-imi aalajangersagaq digitalimik kiffartuussisarfik aqqutigalugu, nioqqutissanik kiffartuussinernillu nioqquteqartup kiisalu pisisartup akornanni attaveqarnermik kiisalu akissarsisitsinermik ingerlatitseqqittartumut akileraartarnermik ingerlatsivimmut paasissutissiinissamut pisussaaffimmik eqqussivoq. Paasissutissiinissamut pisussaaffik atuuppoq, nioqquteqartup kiisalu pisisartup akornanni attaveqarnermik akissarsisitsinermillu ingerlatitseqqissimasumut, nioqquteqartup kiisalu pisisartup akornanni nioqqutinik kiffartuussinernillu avitseqatigiinnermi nammineq peqataanngitsumut.

Paasissutissiinissamut pisussaaffik killilerneqarpoq pisunut, ingerlatitseqqittup nioqqutissamut imaluunniit kiffartuussinermut ingerlateqqinneqartoq pillugu attaveqarnermik kiisalu akissarsianik ingerlatitseqqiinermut. Pisussaanngilaq, susoq, attaveqarnermik kiisalu tamatuminnga akiliinermik ingerlatitseqqiissasoq. Naammaginarpoq, kiffartuussisarfiup kiisalu akiliisitsisarfiup akornanni niuernikkut attaveqatigiinneq. Nalunaaruteqartussaanermuttaaq pisussaatitaanngilaq, kiffartuussinermik nioqquteqartoq, taannaassasoq akissarsianik tigusissasoq. Aalajangiisuussaaq, kiffartuussisarfiup nioqqut imaluunniit kiffartuussineq pillugu ingerlatitseqqinneq pillugu attaveqarneq aamma akiliineq ingerlateqqissimassagaa.

Nioqquteqartup kiisalu pisisartup akornanni akissarsianut ilaapput digitalimik akileeriaatsit kiisalu aningaasat nalingi virtueliusut, soorlu bitcoinit aamma kryptovalutat allat.

Ingerlatitseqqiisartup ukiut tamaasa akileraartarnermut ingerlatsivimmut nalunaarutigisassavai paasissutissat, kiffartuussisarfimmik atuisut, nioqqutissanik kiisalu kiffartuussinernik akissarsianik tigusaqartartunut, akileraartarnermut ingerlatsiviup akileraarutissanik eqqortumik inissiisarnissanut pisariaqartut. Paasissutissiinissamut pisussaaffiup ilaatigut imaraa ingerlatitseqqiinerup imarisaanik, akissarsianik tigusisoq kiisalu akissarsiat annertussusaat pillugu paasissutissat.

Paasissutissiinissamut pisussaaffik akissarsianik tigusisumut attuumassuteqarpoq, taamaattumillu tigusisup aqqa, najugaa, CPR-ia imaluunniit CVR-nr.-a aamma kontonormu, akissarsiat ikineqarfia pillugu paasissutissat imarissavai. Ingerlatitseqqiisup uppernarsaataanut ilanngullugu atuuttoq, pisariaqarpoq, paasissutissiisussaatitaasoq atini kiisalu uppernarsaat paatsuugassaanngitsoq soorlu CVR-nr. atorlugu uppernarsaateqassasoq.

Nalunaarutiginninnissamut pisussaaffimmut piumasaqaataanngilaq, nioqquteqartup pisisartullu akornanni ingerlatitseqqiinermi ingerlatitseqqiisoq akilerneqarsimanersoq imaluunniit akilerneqarsimannginnersoq. Aalajangiisuuvoq, nioqquteqartup aamma pisisartup akornanni akiliuteqarneq ingerlateqqinneqarsimanersoq imaluunniit ingerlateqqinneqarsimannginnersoq. Ingerlatitseqqiisartup kiffartuussisarfik aqqutigalugu imaluunniit akiliisitsisarfik attuumassuteqartoq aqqutigalugu nioqquteqartup aamma pisisartup akornanni akissarsianik ingerlatitseqqiisanngippat, pineqartoq nalunaaruteqarnissamut pisussaatitaanngilaq.

Kiffartuussisarfik allagarsiivittut taamaallaat atuuppat kiisalu nioqquteqartup kiisalu pisisartup akornanni ingerlatitseqqinnermik taamaallaat imaqarpat, nalunaaruteqarnissamut pisussaaffeqanngilaq. Assersuutigalugu quppernerit pisisarfiit-tunisisarfiit-paarlaaqatigiittarfiilluunniit, inuit attaveqaqatigiittarfii aqqutigalugit allagarsiinikkut inuinnaat pigisaminnik imaluunniit kiffartuussinernik tunisisarfii, attaveqatigiittarfiup nioqqutissat imaluunniit kiffartuussinerit nioqqutigineqartut ingerlateqqinneqarfiini, attaveqatigiittarfik nalunaaruteqarnissamut pisussaatitaanngilaq.

Imm. 2-mut

Paasissutissiinissamut pisussaaffik suliffeqarfinnut, inuussutissarsiornermut atatillugu nioqqutissanik kiffartuussinernillu tunniussisumut atuutinngilaq. Tamanna isumaqarpoq, suliffeqarfiit, namminneq nittartakkamikkut imaluunniit digitalimik attaveqatigiittarfiit allat aqqutigalugit nioqqutissanik kiffartuussinernillu tuniniaasut pisiaqartullu, tamatumani isertitat suliffeqarfimmi nalinginnaasumik ingerlatsinermi isertitanut ilaassammata, taamaasillutillu akileraartarnermut inatsimmi nalinginnaasumik uppernarsaatinut piumasaqaatinut ilaassammata.

Alla pingajuusoq sullissinermik, assersuutigalugu angallassinermik imaluunniit attartortitsinermik, allagarsiinikkut assigisaatigulluunniit ingerlatitseqqiisoq, tamatumunnga atatillugu kiffartuussinermik imaluunniit tamatumunnga akiliinermut peqataanngitsoq, paasissutissiinissamut pisussaaffimmut aamma ilaanngilaq.

Imm. 3-mut

Imm. 3-mi aalajangersakkamik aalajangersarneqarpoq, Naalakkersuisut nalunaarutikkut ilaatigut paasissutissiinissamut pisussaaffimmut allanik piumasaqaateqarsinnaasoq, matuma ataani paasissutissat qanoq isikkoqartillugit tunniunneqarnissaannut.

*§ 2-mut*

Siunnersuutigineqarpoq, Inatsisartut inatsisaat 1. januar 2023 atuutilersinneqassasoq.